Мураталы уулу Үсөналы
Мураталы уулу Үсөналы (1904, Суусамыр өрөөнү, Ак-Мойнок кыштоосу - 1930, Базар-Коргон району) - алгачкы агартуучулардан.
 
 Суусамыр өрөөнүндө жашаган ногой молдодон окуп кат-сабатсыздыгын жойгон.
 Кийин Пишпектеги жана Ташкен шаарындагы мугалимдер окуу жайында билимин өркүндөткөн.
 1923-24-жылдары Суусамырда Кара-Суу (азыркы Кожомкул) кыштагында жаштардын сабатсыздыгын жоюу максатында айылдагы балдарды чогултуп, жер төлөдө окуткан.
 Бул кишиден билим алган биринчи окуучулары - Байтурсунов Насыр (Даңк орденинин толук кавалери), Зайнидинов Мансур (Ленин жана Эмгек Кызыл Туу ордендеринин ээси), Данияров Жусупакмат (согуштун майыбы), Чөкөнов Жакып, Аргымбай кызы Турду.
 1926-ж. Жумгалда Республикага белгилүү мугалим Карынбаев менен бирге иштеп, балдарга билим-тарбия беришкен.
 1927-29-жылдары Токмок шаарында мектептин директору, 1930-ж. Жалал-Абад облусунун Базар-Коргон районунда Эл агартуу комиссариатында иштеген.
 Ошол кезде түштүк жергесинде басмачылар Совет бийлигине каршы айыгышкан тоскоолдуктарды уюштуруп турган мезгил эле.
 Басмачылар аны түн ичинде колго түшүрүп, тоо тарапка алып кетип, атып өлтүрүшкөн.
 Ал кишинин сөөгү кай жерде коюлганы белгисиз бойдон калган.
 Аны билгендер жана окуучулары «билимдүү, келечекти көрө билген инсан эле» - деп эскеришет.
 Чал уруусунан.

Колдонулган адабияттар 
Суусамыр: Энциклопедия /Башкы ред. Ү. Асанов. - Б.: Энцик. борбору, 2010. - 312 б., илл. ISBN 978-9967-14-076-9

Суусамыр району
Инсандар